Hemşaredarê HDP’yijî yê Farqînî Abbas Hîlmî Azîzoglû û Naşîde Toprake vat şarê Farqînî bi ferqêkê zêdeyî ê kerdê şaredar, gama ke înan xebatê weçînitişî kerdê soz dayo şarî ke do şaredarîye menzeraya qereqolan ra bixelesnê û vat, senî ke înan mazabatayê xo girewtê înan kerdo ke şar bêro şaredarîye, têlê dorê şaredarîye wedartê û naye ser o şar herekîyayo şaredarîye û ameyê serdana înan. Hemşaredaran vat qeyûmî 2,5 serrî yo ke zirarêko pîl dayo şaredarîyan.
Zirarê ke Qeyûmî Dayê
Azîzoglûyî vat Qeyûmî 68 mîlyon lîra deynî serê şaredarîye de verdayê, no zî hetê madîyî ra rijîyayîşêk o. Azîzoglûyî heman wextî de vat qeyûm şaredarîye daya verê destanê hetgêranê xo, pereyê şarî mîyanê xo de werdê û ê do bi belgeyan ramojnê ken ê pereyî şîyê kamca, înan bide mehkema û hesab bipersê.
‘Ma do Şarî dir Rayra Berê’
Azîzoglûyî heman wextî de vat slogana înan „Şaredarî ya Şarî ya” û seba ke ê bieşkê şarî dir xebatan rayra berê ganî şarî zî tewrê prosesê qerardayîşî bikerê û vat, “Seba nê zî planê ma yo stratejîk qey ma muhîm o. Ma bi hişmendîye têgêrenê ke şar hem tewrê prosesê qerardayîşî bibo û hem zî butçeya xo bewlî bikero.”
‘Çîyo ke Ma Sere de Nêkerdo O yo, Ma Hewna Nêbîyê Şar’
Azîzoglûyî pêşnîyarîyanê Rayberê Şarê Kurdî Abdullah Ocalanî ser o ke pêvînayîşanê peyênan de derheqê têkilîyanê îdareyanê cayîyan de vatîbî, vat, „Ê pêşnîyarê ma yê, vatiş û pêşnîyarîyî hişmendîya ma ya şaredarîye dir pê yenê. Ganî ê çîyî heta nika biameyêne kerdene, la ma nêkerdî.“
'Şar Wazeno Îradeyê Xo Bivîno'
Hemşaredare Naşîde Toprake zî vat şar bi umîd û kêfweşîyêka pîle yeno şaredarîye, kêfweşî çimanê şarê Farqînî de asena, dej û kedero ke wextê qeyûmî de antê xo ramojnenê. Toprake vat, “Şarê ma seba ke wextê qeyûmî de hemşaredar û endamê xo yê meclîsî nêdîbî zaf dejaybî. Waştêne ke îradeyê xo bivînê.“
‚Ma do Şarî dir Bibê Yew‘
Toprakî heman wextî de vat, “Şarê Farqînî serê ameyoxê xo de do bibo wayîrê qerarî. Ê do bi projeyanê xo bêrê verê ma. Bi kilmî çîyo ke ma nêkerdo ma do bikerê. Ma do şarê xo dir bibê yew.”
